Aeronava care a adus Lumina Sfântă în țara noastră a aterizat sâmbătă la ora 18:30 pe Aeroportul Otopeni. De acolo, va fi distribuită în toate eparhiile din România și Republica Moldova.
Sfânta Lumină a fost primită la Biserica Sfântului Mormânt sâmbătă la ora 14:13.
Arhimandritul Teofil Anăstăsoaie, Reprezentantul Patriarhiei Române la Locurile Sfinte, a fost întâmpinat la Otopeni de Preasfințitul Părinte Varlaam Ploieșteanul, Episcop vicar patriarhal.
„Mulțumim Bunului Dumnezeu că și în anul acesta la sărbătoarea Învierii din morți a Fiului Său, pe lângă lumina și bucuria sărbătorii ne-a oferit și acest dar deosebit – Sfânta Lumină care se aprinde în chip minunat în ajunul Învierii Mântuitorului la Sfântul Său Mormânt de viață făcător din Ierusalim”, a spus PS Varlaam Ploieșteanul.
„Să curățim geamurile sufletelor”
„Mulțumim Bunului Dumnezeu și pentru această vreme frumoasă, după două-trei zile înnourate, cu ploaie. Lucrul acesta ne învață că și lumina lui Hristos – Soarele cel mai înainte de soare și lumina soarelui zidit de Dumnezeu se dăruiește și luminează tuturor”.
„Este datoria noastră să curățim geamurile sufletelor noastre, să deschidem ușile caselor noastre ca lumina soarelui și mai ales Lumina lui Hristos să intre și să aducă bucurie și prezența Lui cerească”, a adăugat Preasfinția Sa.
Episcopul vicar patriarhal a transmis apoi mulțumiri tuturor celor care au făcut posibilă aducerea Sfintei Lumini într-o perioadă de conflict militar în Țara Sfântă, în special Ambasadei României la Tel Aviv.
Aeronava românească a plecat prima de pe Ben Gurion
Preasfinția Sa a menționat că aeroanava românească a fost prima care a plecat de pe Aeroportul Ben Gurion dintre toate cele venite pentru transportarea Sfintei Lumini.
Aeronava care a venit din Tel Aviv pleacă spre Iași, cu escală la Chișinău. Pe Aeroportul Otopeni mai sunt avioane venite de la Suceava, Arad, Bacău, Baia Mare. O delegație a Bisericii Ortodoxe din Ținuturile Cehe și Slovacia se află pe Aeroportul din Baia Mare pentru a primi Lumina de la Sfântul Mormânt prin intermediul Patriarhiei Române.
Tradiția aducerii Luminii Sfinte din Ierusalim și a distribuirii ei în toată țara, inițiată de Patriarhul Daniel, împlinește 15 ani.
Foto credit: Ziarul Lumina / Mihnea Păduraru